Document ID: 32012R0472

UREDBA KOMISIJE (EU) št. 472/2012
z dne 4. junija 2012
o spremembi priloge II k Uredbi (ES) št. 1333/2008 Evropskega parlamenta in Sveta o uporabi glicerolnih estrov lesnih smol (E 445) za tiskanje na slaščičarske izdelke s trdim oblivom
(Besedilo velja za EGP)
EVROPSKA KOMISIJA JE -
ob upoštevanju Pogodbe o delovanju Evropske unije,
ob upoštevanju Uredbe (ES) št. 1333/2008 Evropskega parlamenta in Sveta z dne 16. decembra 2008 o aditivih za živila (1) ter zlasti člena 10(3) in člena 30(5) Uredbe,
ob upoštevanju naslednjega:
(1)
V Prilogi II k Uredbi (ES) št. 1333/2008 je naveden seznam aditivov za živila, ki jih je Unija odobrila za uporabo v živilih, s pogoji njihove uporabe.
(2)
Ta seznam se lahko spremeni po postopku iz Uredbe (ES) št. 1331/2008 Evropskega parlamenta in Sveta z dne 16. decembra 2008 o vzpostavitvi skupnega postopka odobritve za aditive za živila, encime za živila in arome za živila (2).
(3)
V skladu s členom 3(1) Uredbe (ES) št. 1331/2008 se lahko na pobudo Komisije ali na podlagi zahtevka seznam Unije aditivov za živila posodobi.
(4)
Zahtevek za dovoljenje za uporabo glicerolnih estrov lesnih smol (E 445) kot emulgatorja za tiskanje na slaščičarske izdelke s trdim oblivom je bil vložen in predložen državam članicam.
(5)
Pripravki barvil za živila, ki so trenutno na voljo za tiskanje na slaščičarske izdelke s trdim oblivom, ne omogočajo ustrezne kakovosti tiskanja besedil, znakov in slik. Pri raziskavah in razvoju se je pokazalo, da se pri uporabi glicerolnih estrov lesnih smol (E 445) kot emulgatorja v pripravkih barvil za živila na vodni osnovi izboljšata mešanje in kakovost sestavin, zato nastane homogenejši pripravek z dobrimi lastnostmi strjevanja in prekrivanja. To olajša tiskanje kakovostnih besedil in slik visoke ločljivosti na slaščičarske izdelke s trdim oblivom za osebno in/ali promocijsko uporabo ob posebnih priložnostih.
(6)
Komisija je v svojem poročilu o vnosu aditivov za živila s hrano v Evropski uniji (3) ugotovila, da za glicerolne estre lesnih smol (E 445) nadaljnji pregled ni potreben, saj teoretični vnos na podlagi previdnih domnev o porabi živil in uporabi dodatkov (raven 1) ni presegel sprejemljivega dnevnega vnosa. Znanstveni odbor za hrano je 19. junija 1992 določil sprejemljiv dnevni vnos (4). Dodatni vnos zaradi nove uporabe za tiskanje na slaščičarske izdelke s trdim oblivom bistveno ne poveča skupnega vnosa. Zato je primerno, da se dovoli uporaba glicerolnih estrov lesnih smol (E 445) kot emulgatorja za tiskanje na slaščičarske izdelke s trdim oblivom.
(7)
V skladu s členom 3(2) Uredbe (ES) št. 1331/2008 se mora Komisija za posodobitev seznama Unije aditivov za živila iz Priloge II k Uredbi (ES) št. 1333/2008 posvetovati z Evropsko agencijo za varnost hrane, razen če zadevna posodobitev ne vpliva na zdravje ljudi. Ker gre pri dovoljenju za uporabo glicerolnih estrov lesnih smol (E 445) kot emulgatorja za tiskanje na slaščičarske izdelke s trdim oblivom za posodobitev navedenega seznama, ki ne vpliva na zdravje ljudi, se Komisiji ni treba posvetovati z Evropsko agencijo za varnost hrane.
(8)
V skladu s prehodnimi določbami Uredbe Komisije (EU) št. 1129/2011 z dne 11. novembra 2011 o spremembi Priloge II k Uredbi (ES) št. 1333/2008 Evropskega parlamenta in Sveta z vzpostavitvijo seznama Unije aditivov za živila (5) se spremenjena Priloga II, ki določa seznam aditivov za živila, ki jih je Unija odobrila za uporabo v živilih, in pogoje uporabe, uporablja od 1. junija 2013. Da se dovoli uporaba glicerolnih estrov lesnih smol (E 445) za tiskanje na slaščičarske izdelke s trdim oblivom še pred navedenim datumom, je treba določiti zgodnejši datum začetka uporabe navedenega aditiva za živila v ta namen.
(9)
Prilogo II k Uredbi (ES) št. 1333/2008 je zato treba ustrezno spremeniti.
(10)
Ukrepi, predvideni s to uredbo, so v skladu z mnenjem Stalnega odbora za prehranjevalno verigo in zdravje živali, Evropski parlament in Svet pa jim nista nasprotovala -
SPREJELA NASLEDNJO UREDBO:
Člen 1
Priloga II k Uredbi (ES) št. 1333/2008 se spremeni v skladu s Prilogo k tej uredbi.
Člen 2
Ta uredba začne veljati dvajseti dan po objavi v Uradnem listu Evropske unije.
Ta uredba je v celoti zavezujoča in se neposredno uporablja v vseh državah članicah.
V Bruslju, 4. junija 2012

Labels: 0
3
17